ΓΡΑΠΤΗ ΕΡΩΤΗΣΗ E-2250/98

υποβολή: María Sornosa Martínez (GUE/NGL) προς την Επιτροπή

(22 Ιουλίου 1998)

Θέμα: Δραστηριότητες αναψυχής που στρέφονται κατά των ανθρωπίνων δικαιωμάτων και της αξιοπρέπειας του ατόμου

Η πρόσφατη έναρξη λειτουργίας σε πάρκο αναψυχής στο Lloret de Mar, μιάς ατραξιόν υπό την επωνυμία "Original Shocker", ήτοι απομίμηση ηλεκτρικής καρέκλας, καθώς και η απαγόρευσή της στη συνέχεια από τις καταλανικές αρχές, αναζωπύρωσε τον προβληματισμό και τη μεγάλη ανησυχία όσον αφορά το σύστημα λειτουργίας και τα κριτήρια εγκατάστασης των ατραξιόν στα πάρκα αυτού του είδους.

Μολονότι υφίσταται η Γενική Διεύθυνση Παιγνίων και Θεαμάτων, η οποία είναι υπεύθυνη να χορηγεί άδεια λειτουργίας στις διάφορες ατραξιόν, στην πραγματικότηταα πολλές από αυτές λειτουργούν χωρίς να περάσουν από τη διαδικασία αυτή.

Η εν λόγω "ηλεκτρική καρέκλα", πραγματική επιχειρηματολογία υπέρ της θανατικής ποινής, αποτελεί ίσως ένα από τα σκανδαλωδέστερα παραδείγματα μιάς σειράς από ατραξιόν που πλήττουν τόσο την αξιοπρέπεια και τα δικαιώματα του ανθρώπου, όσο και το σεβασμό προς τα ζώα και οι οποίες βρίσκονται στα -μόνιμα ή περιοδεύοντα- πάρκα σε ολόκληρη την Ευρωπαϊκή Ένωση,

Ποιούς μηχανισμούς ελέγχου και ρύθμισης έχει θέσει σε λειτουργία η Επιτροπή για την αξιολόγηση των κριτηρίων και της ασφάλειας των ατραξιόν που λειτουργούν στα διάφοραα περιοδεύοντα πάρκα;

Δεν θα ήταν απαραίτητο, δεδομένης της αυξανόμενης δημοτικότητας και του πολλαπλασιασμού αυτού του είδους των μέσων διασκέδασης, στα οποία κατά πλειοψηφία συχνάζουν παιδιά και έφηβοι, να αναθεωρηθούν οι διατάξεις που ισχύουν σήμερα σε ευρωπαϊκό επίπεδο;

Τί μέτρα σκοπεύει να λάβει η Επιτροπή ώστε να μη θίγονται τα ανθρώπινα δικαιώματα στις ατραξιόν αυτού του είδους;

Απάντηση της κ. Bonino εξ ονόματος της Επιτροπής

(5 Οκτωβρίου 1998)

Για τα θέματα που αφορούν την ασφάλεια των πάρκων αναψυχής και την καταλληλότητα των τυχόν κοινοτικών διατάξεων όσον αφορά το ζήτημα αυτό, ο κ.βουλευτής παρακαλείται να ανατρέξει στη γραπτή απάντηση της Επιτροπής προς την προφορική ερώτηση H-669/97 του κ. Willockx, κατά την ώρα των ερωτήσεων της συνεδρίασης του Σεπτεμβρίου 1997 του Κοινοβουλίου(1).

Η ύπαρξη στα πάρκα αναψυχής ψυχαγωγικών μηχανημάτων όπως εκείνο το οποίο αποτελεί το επίκεντρο της ερώτησης, πρέπει κατά κύριο λόγο να εξεταστεί υπό το πρίσμα ηθικών και ψυχολογικών προκαταλήψεων που θα μπορούσαν να προκληθούν, ιδιαίτερα σε νεαρά άτομα.

Η υπάρχουσα κοινοτική νομοθεσία όσον αφορά τα πάρκα αναψυχής συνδέεται κυρίως με την ελεύθερη κυκλοφορία των ατόμων και των υπηρεσιών (συνθήκη ΕΚ, και ιδίως τα άρθρα 52, 56, 59 και 66, ή ακόμη η οδηγία 75/369/ΕΟΚ περί της εγκαταστάσεως και της ελεύθερης παροχής υπηρεσιών για τις δραστηριότητες που ασκούνται κατά πλανόδιο τρόπο)(2).

Οποιαδήποτε παρέμβαση ή νομοθετική ρύθμιση που αφορά ηθική βλάβη ή ψυχική οδύνη που έχουν προκληθεί από το εν λόγω ψυχαγωγικό μηχάνημα άπτεται της αρμοδιότητας των κρατών μελών. Τα κράτη μέλη μπορούν να περιορίσουν τη διάθεση στο εμπόριο των μηχανημάτων αυτού του είδους για λόγους ηθικής, τάξης ή δημόσιας ασφάλειας, ή ακόμη για λόγους προστασίας της υγείας και της ζωής των πολιτών, με βάση το άρθρο 36 της συνθήκης ΕΚ, υπό τον όρο ότι τα μέτρα που λαμβάνουν είναι ανάλογα με τους στόχους της προστασίας. Μια ευρωπαϊκή πρωτοβουλία με στόχο την εναρμόνιση της νομοθεσίας για την εξασφάλιση της προστασίας της πνευματικής υγείας ή της ηθικής ανάπτυξης του ατόμου δεν προβλέπεται προς το παρόν.

(1) Συζητήσεις του Κοινοβουλίου (Σεπτεμβρίου 1997).

(2) ΕΕ L 167 της 30.6.1975.